b'\n_START_ARTICLE_\nGrubbsi katal\xc3\xbcsaatorid\n_START_PARAGRAPH_\nGrubbsi katal\xc3\xbcsaatoriteks kutsutakse seeriat \xc3\xbcleminekumetallide karbeeni komplekse, mida kasutatakse katal\xc3\xbcsaatoritena alkeenide metateesis._NEWLINE_Nimetuse on need saanud keemik Robert H. Grubbsi j\xc3\xa4rgi, kelle juhendamisel neid esimest korda s\xc3\xbcnteesiti. V\xc3\xa4lja on t\xc3\xb6\xc3\xb6tatud mitu p\xc3\xb5lvkonda Grubbsi katal\xc3\xbcsaatoreid._NEWLINE_Seda t\xc3\xbc\xc3\xbcpi katal\xc3\xbcsaatorid taluvad mitmesuguseid funktsionaalr\xc3\xbchmi alkeeni substraatides, on \xc3\xb5hule vastupidavad ja sobivad kokku paljude lahustitega. Seep\xc3\xa4rast on Grubbsi katal\xc3\xbcsaatorid saanud populaarseks orgaanilise keemia s\xc3\xbcnteesis._NEWLINE_Grubbs sai koos Richard R. Schrocki ja Yves Chauviniga Nobeli keemiaauhinna panuse eest alkeenide metateesi valdkonnas.\n_START_SECTION_\nGrubbsi katal\xc3\xbcsaatorite rakendused\n_START_PARAGRAPH_\nEsimese p\xc3\xb5lvkonna Grubbsi katal\xc3\xbcsaatorid on j\xc3\xa4tkuvalt kasulikud, leides laialdast rakendust laboratooriumites alkeenide metateesi reaktsioone sisaldavate s\xc3\xbcnteeside katal\xc3\xbc\xc3\xbcsimises. Teise p\xc3\xb5lvkonna ja Grubbs-Hoyveda katal\xc3\xbcsaatorid on lisanud ka v\xc3\xb5ime katal\xc3\xbc\xc3\xbcsida triasendatud ts\xc3\xbckloalkeenide ts\xc3\xbckli sulgemise metateesi ja steeriliselt takistatud v\xc3\xb5i elektroonselt deaktiveeritud alkeenide rist metateesi. P\xc3\xb5hiliselt kasutatakse t\xc3\xa4pseteks keemilisteks s\xc3\xbcnteesideks. Alkeenide metateesi suuremahulistes kaubanduslikes protsessides kasutatakse peaaegu alati heterogeenseid katal\xc3\xbcsaatoreid v\xc3\xb5i defineerimata struktuuriga ruteeniumtrikloriidil p\xc3\xb5hinevaid katal\xc3\xbcsaatori s\xc3\xbcsteeme.'